
Magnézium ötvözetek deformációs mechanizmusainak valósidejű vizsgálata akusztikus emisszióval egytengelyű- és kisciklusú terhelés közben

A benyújtott pályázati munka célja az ötvözőelemek és a sajtolási sebesség hatásának vizsgálata az alumíniumötvöző-mentes ZE10 (Mg - 1,3 wt.% Zn – 0,1 wt.% ritkaföldfém) és ZEK100 (Mg - 1,4 wt.% Zn – 0,2 wt.% ritkaföldfém - 0,6 wt.% Zr) magnéziumötvözetek folyáshatárának húzás-összenyomás asszimetriájára. Az metallográfiai vizsgálatok kimutatták, hogy a cirkónium adalék jelentősen csökkenti a szemcseméretet, azonban alkalmazása egyúttal inhomogén szemcseszerkezet kialakulásához vezet, főleg alacsony sajtolási sebességeknél (0,5 mm/s).

A valósidejű akusztikus emissziós (AE) vizsgálatokat szobahőmérsékleti, 10-3 s-1 sebességű egytengelyű húzás és összenyomás közben végeztük. A folyáshatár húzás-összenyomás asszimetriája a csökkenő szemcsemérettel arányosan csökkent. Az AE mértékét a mikroszerkezet szintén befolyásolta. A legnagyobb AE aktivitást, ami az ikresedéssel hozható összefüggésbe, a durvaszemcsés ZE10 ötvözet esetében mértük. Továbbá, a ZEK100 ötvözet inhomogén mikroszerkezetének következtében, az AE beütésszám sebesség deformációfüggésében két elkülönülő csúcsot figyeltünk meg.

A ciklikus (összenyomás – húzás) deformációs vizsgálatok során megállapítottuk, hogy a visszaikresedés (detwinning) mértéke a húzási szakaszban jelentősen függ az összenyomási szakaszban elért maximális feszültségtől.



